khistorydata/jeongjo-sjw-relations huggingface dataset:
정조 24년 · 목
疏略曰伏聞昨日相箚封還之命臣等竊以爲此是殿下過中之擧也大僚請討實出於擧國共憤之論則不惟不賜虛受而反示訑訑之色是豈臣等之所仰望於殿下者哉伏願亟狀封還之命仍降允兪以行天討焉批以昨已諭矣
정조 24년 · 강
命吏曹判書尹行恁以前牌催促
정조 24년 · 목
因行恁違牌敎以東朝特畀之下此何道理再疏過矣況五違乎傳旨勿施仍以前牌催促違牌勿爲呼望參議只推與參判一體牌招
정조 24년 · 강
大王大妃殿諭大小臣僚
정조 24년 · 목
大王大妃殿敎曰嗚呼予之今日擧措豈是得已而不已者不過痛國勢之綴旒憂人心之渙散特追大行王數十年志事之寓於末命而不得已者思所以闡義理扶宗社之計也今聞大臣諸臣之齊聲仰請者則莫不以窩窟尙在禍根必除爲言予亦豈不知此言之十分是當況自在先朝非不知窩窟之在是然猶費積年商量忍而不加之罪者蓋以燭其罪全其恩兩行不悖之故也今予當此地處其所以處此者不得不以先朝之心爲心而已諸臣所請雖知出於慮遠之意而予之不聽亦或合理須悉此意更勿煩聒如是全恩之後罔念知懼之道萬一更有一毫跳踉之習見於事爲者則豈待廷臣之言乎至於今日北面者承此全保之命謂以窩窟自如而作爲依賴之逋藪則斷當以春秋先治之律施行大小臣僚竝須知悉
정조 24년 · 강
有政吏曹判書尹行恁參判曺允大參議沈象奎進
정조 24년 · 목
以兪岳柱爲大司諫尹光普爲禮曹參判李祖源爲判義禁
정조 24년 · 강
行勸講于熙政堂閣臣尹行恁承旨金近淳注書金啓溫史官金珍恪承膺祚
정조 24년 · 강
遞大司諫兪岳柱正言姜浚欽
정조 24년 · 목
因臺諫牌招啓辭允之敎以在外許遞
정조 24년 · 강
命守門將金宗觀嚴棍兵曹參知尹益烈罷職判堂越俸
정조 24년 · 목
兵曹啓言慶尙道固城縣趙元範爲名人混入於今日本道朔膳進上入來之時門禁何等嚴重而有此欄入誠甚痛駭趙元範嚴棍後移送秋曹照法當該守門將請拿勘允之敎以門將嚴棍入直堂郞罷職判堂越俸一等
정조 24년 · 강
遞兵曹參議金履度
정조 24년 · 목
兵曹啓言參判金羲淳以宗廟獻官受香參議金履度未肅拜參知未差替直無人請參知口傳差出允之敎以未肅拜人許遞亦爲差出
정조 24년 · 강
命宣川府使柳師模价川郡守尹勉鎭姑先重推
정조 24년 · 목
義禁府啓言平安道御史吳翰源書啓內肅川前府使任長源郭山前郡守尹弘心宣川府使柳師模价川郡守尹勉鎭等令攸司稟處事啓下而取見書啓則柳師模尹勉鎭所坐比諸兩倅合有輕重之別竝姑重推請以責來效允之
정조 24년 · 강
持平趙恒存陳疏請差祭該堂竄配賜批
정조 24년 · 목
疏略曰金箕殷卽不率敎之大者也渠以新進趨赴不正忽出不當之論顯呈角勝之計先大王調劑之洞諭之至有親臨試殿屢費辭敎及至六月致勤筵敎孰不以箕殷一事爲遺恨乎今此正朝享官塡差也以箕殷爲順陵大祝雖急於愛黨市恩之計而獨不念先大王如昨之音乎臣謂差祭該堂亟施竄配斷不可已也批以竄配過矣削職
정조 24년 · 강
削吏曹參議沈象奎職
정조 24년 · 강
照律時囚崔祥岳等
정조 24년 · 목
義禁府啓言崔祥岳營債請得事付之該監雖是前官節目其不能察飭之失不可無罪請以此照律又啓言李良會支勅時有馬濫數一依營關擧行馱價漏落亦是不入把之故初不給價云別無可罪之端雉鷄鷄卵之徵斂民戶物旣瑣小且非故犯而今不可以價本出給有難容貸請以此照律又啓言鄭述仁常平管餉穀名差殊取剩公下未免襲謬均穀作錢時監色作奸雖已懲治難逭後時之責城餉挪移旣已謬例則此與創始身犯有異而私還之付公穀有違糴政支勅時浦漢之魚物添價市井校輩之私相朁行俱未察飭請以此照律竝允之敎以以草記照律又啓言遂安前郡守洪達三原情泛稱遲晩矣曾經宣傳官請除刑推議處敎以以草記議處照律
정조 24년 · 강
遣承旨詣宗廟永禧殿景慕宮奉審摘奸受香諸處一體奉審摘奸
정조 24년 · 강
孝元殿正朝祭命當親行該房知悉
정조 24년 · 강
前持平蔡趾永陳疏請李在學等流竄沈樂洙追削賜批
정조 24년 · 목
疏略曰噫嘻痛矣有隣履翼之甘心誤國角勝君父其凶賜逆肚人得而誅之豈特島配遠竄而止哉臣請竝許三司之請以雪神人之憤焉亦有兩賊之血黨死卒煽動人心眩惑義理者至於李在學金履度沈象奎而極矣在學則綢繆於堣夏之悖疏戕害善類祖述於偉簡之奸計血戰公議履度則渠以凶逆之女壻甘爲賊邊之血黨頃當五晦筵敎之際凡厥儕類或不無革面歸正者則渠敢誘之脅之必沮乃已背義梗化看作能事象奎則染汚於姻親媚好於逆魁晝宵經營背馳淸論如此病國敗俗之類不可置之輦轂之下臣謂李在學金履度沈象奎流竄之典斷不可已也大抵此輩之設心造計卽沈樂洙辛丑疏是也樂洙潛受隣簡之指嗾要爲賊邊之報仇士類必欲網打臣謂沈樂洙施以追削之律以爲扶世道定人心焉批以當問于大臣處之
정조 24년 · 강
召見時原任大臣金吾堂上吏曹判書于熙政堂領府事李秉模領議政沈煥之左議政李時秀右議政徐龍輔判義禁李祖源同義禁兪漢謨尹東晩吏曹判書尹行恁
정조 24년 · 목
大王大妃殿口敎曰時原任大臣金吾堂上同爲入侍又敎曰吏曹判書同爲入侍○秉模曰朔望連爲親行聖慕安得不然而冒寒行禮恐非節宣之道下情甚爲悶迫予曰當此時安得不親行乎大王大妃敎曰何必每朔親行必欲爲之甚沓沓又敎曰傳敎如此大臣諸臣引經據義奏達可也秉模曰臣等向陳聯箚未奉批旨乃於政院之疏以慈敎爲敎臣等雖不敢以文字仰請而懲討之義則可謂蔑如矣苟使洪樂任少戢梟音不肆蜮毒則臣等豈不仰體慈心而臣等之請實出於萬不獲已惟願仰稟慈殿亟降允從焉煥之曰今我慈聖至意爲宗社憂深慮遠先除黨與俾戢覬覦而今雖除徐有隣金履翼千百輩留一樂任則宗社綴旒之憂無時可已矣時秀曰樂任之自來罪犯何如而特蒙先王寬假之恩至今全保猶不知戢如是跳踉此不但先王之罪人也以我慈宮之睿德念大義而割私恩必不待臣等之言矣龍輔曰殿下試思之國勢之孤危人心之泮渙豈可比論於六月以前乎一種陰邪不逞之徒謂此時可乘凶謀可售煽動誑惑無所不至而其所推爲窩主恃爲淵藪者卽日前筵箚所謂亂本是已此本不拔則雖日行鋤討之政人心無底定之時豈不大加稟然乎予曰旣有慈敎其止之煥之曰臣等縷縷仰稟而未承兪音尤不勝抑鬱矣時秀曰此時尤異他時國勢孤危人心波盪若只以全恩爲主而不思所以嚴正處分之道則反有違於繼述之道伏願仰稟慈殿以拔本塞源之義亟降處分焉龍輔曰國勢之岌嶪如此人心之波盪如此先大王若處今之時而當今之地則所以處之者顧當何如乎伏況慈宮睿德臣民之所共欽仰事關於國家安危而亦豈不割恩斷義乎大王大妃殿敎曰主上方在沖年何以盡燭本末而予以先大王聖心爲心必欲終始曲保卿等之言皆以窩窟未破爲憂予亦豈不知之而其枝葉之附麗譸張同惡相濟者若次第鋤治則彼所謂窩窟者其勢自孤亦無足憂若終不知悛更有嘯聚窺覦之漸則雖以予全恩之念亦不得不處分卿等第姑俟之而以先大王聖心爲心一心竝力使渙散之人心有保合之效予有望於卿等矣秉模曰臣等豈不仰體我先王嚴正而惻怛之處自有所在此所以屈法而伸恩至如樂任自有漢家故事當斷處豈有不可斷之理也大抵窩窟未破則雖日誅十輩其憂自在臣等安得不如此乎煥之曰伏承慈敎以體先王之聖意不忍致法爲諭臣豈不感泣而但今時與先王之時不同矣我殿下沖年御位威未振於八域浮言邪說有倍於前日蓋不逞之徒謂有所依而無所畏故耳先王如有照臨豈可任其包涵不思所以打破之道乎苟欲打破當先破其窩窟矣時秀曰先王洞見亂逆之源頭筵敎中若曰丙辰冬處分後世道意謂少勝今復若此爲敎丁寧之音宛如昨日而先王若親見此時世道光景則雖以惻怛之仁必當嚴加懲治矣行恁曰漢之高帝孝文西京之興主也韓彭薄昭之事爲我先王之所慨恨者故如宇鎭者不加一杖東浚則施以隱典國榮罪惡亘古所無而拏戮之啓終靳一兪蓋聖人權度自有精微之所寓而後世則不可因此而或忽懲討也以此觀之處分之有異於昔日今日其可知矣旣出言端不敢不畢說國榮之逆而職名自如故蠢蚩無識之類不知爲極惡大憝甚至有爲其子女而求婚者世道人心寧不凜然寒心如國榮之追奪係是急先擧行矣煥之曰今聞重臣所達則國榮婚姻之媒成者誠是變怪矣俄伏見慈敎疏章及啓辭中請罪者旣有處分當卽擧行矣大王大妃殿敎曰皆令今日內發配可也仍敎判義禁入來聽之卽速擧行煥之曰有隣履翼設鞫之請臺啓宜矣至於李濟萬等三人伏承慈敎後可以擧行矣大王大妃殿敎曰設鞫何可爲之乎煥之曰申耆之肆然入金履載於稟秩誠甚可痛置之湖沿甚是不可遠竄似好矣大王大妃殿敎曰似然矣煥之曰趙恒存之疏業已處分而前銜臺疏中露出者處分不露者使之自新則人心可底定矣大王大妃殿敎曰金履載之事其兄不知乎煥之曰其敢曰在家不知乎大王大妃殿敎曰金履喬不可仍置定配可也又敎曰金履載與履翼同律絶島安置可也又敎曰予今已洞諭於諺敎又申申言之于筵席卿等與登筵諸臣誦而傳之使之竝力共貞可也秉模曰慈敎若是懇惻臣等出而相告期於共力而若更有顧瞻不逞之徒焉逭王章乎煥之曰蔡趾永上疏姑未承批而臣等見之乎予曰可矣前銜疏章何以處之乎秉模等曰前銜封章蓋有其例當觀其言之當與否而已大王大妃殿敎曰重臣所奏國榮之逆而官爵自如者聞甚驚怪承旨詳聞其言考見府案可也承旨嚴者曰日前大臣聯箚卽嚴懲討明義理而有封還之擧今日右議政臣徐龍輔奏語之際又有姑置此事之敎其在敬大臣之道固不當若是伏願還入大臣之箚特賜嘉納之批焉
정조 24년 · 강
大王大妃殿諭在廷世臣
정조 24년 · 목
大王大妃殿敎曰予之近日處分夫豈樂爲者哉一則爲宗國二則爲世臣何以言之今日朝廷忠逆無分邪正相爭義理斁晦人心陷溺只知有逆魁不知有君父若使在上者一任其壞亂不爲之明辨而致扶抑之權則其勢必將邪以勝正陰以剝陽大亂斯作宗國受禍此則古今之明驗予豈可明知其然而恬然坐視而已也卽所以爲宗國不得不有如許處分者也且思之今日朝廷之北面者孰非國家之世臣旣曰世臣則本是予股肱棟樑其所愛惜全保之心豈有彼此之異然古語有之瘇之贅癰雖是本身之肌膚旣爲贅癰則刮而去之而已不去之則其將渾體受傷必至於死此眞善喩之言今日朝廷一種背馳之類亦豈本皆梟獍之心腸不過爲凶賊之所誑誘詿誤漸染而至於此境旣至於此境則卽一贅癰若使爲君上者一任其誑誘註誤不爲之嚴處則其勢必日滋月蔓止泊無所盡誤我許多世臣陷於凶逆而後已是則以愛惜一贅癰之故竟至於盡棄全體之境豈不稟然憂懼惻然傷痛乎然則懲創其一二尤甚者使渠輩惕然翻然改心革面圖所以畏威遠罪者卽所以愛惜我世臣全保我世家者此所以爲世臣不得不有如許處分者也然渠輩豈知予苦心血誠與斟酌之權度哉凡欲懲創其尤甚者則豈止於一二人欲快施其當律則豈止於竄配而已哉然今玆處分所以止於此者不但仰體先朝全保好生之德意以予與主上言之今當一初之政不有三今三甲之意率然以誅戮爲事則亦豈朝家政治之所當乎予於此不得不有十分參量於心者目下疏章間所出若干人則特以黨逆助虐之心術形跡狼藉難掩爲一世之所共知故詢問大臣以爲從輕重處分之地其餘黨與之無知覺而脅從之類則姑置勿問之科以待自新之路自是以後其勿煩聒渠輩果能深體此意渙然革心棄舊圖新則豈但渠輩之福亦國家之洪休不然而聽我藐藐如水投石則予豈得以坐視宗國之危亡而不思大懲創之擧措乎然事至於此境則渠輩之自干天誅者實無所惜而以予平日思欲全保之苦心豈但曰德薄而不能感人之爲可愧也而已亦將拭淚而不堪其傷惻是乃予敷告赤心之言嗟汝世臣須體此意深加惕念
정조 24년 · 강
大王大妃殿命蔡趾永所奏三人竄配沈樂洙追削今番疏啓所出人竝用竄配
정조 24년 · 목
大王大妃殿敎曰前持平蔡趾永所奏三人雖曰風傳之語無其實則必不出如此世道出於言者非所愛惜竝用竄配之典沈樂洙事諸大臣所奏之言道得樂洙之斷案蔡趾永所請之律施行李東萬上疏則雖還給今番疏啓所出之人旣諭以竝用竄配之典一體施行
정조 24년 · 강
大王大妃殿命金履喬定配金履載絶島安置
정조 24년 · 목
大王大妃殿敎曰金履喬豈不知渠弟履載上疏之事施以定配之典又敎曰彦陽縣投畀罪人金履載絶島安置
정조 24년 · 강
命謝恩正使以從一品更爲差出
정조 24년 · 목
領議政沈煥之啓言謝恩正使望筒旣入未下矣行期漸近事多窘速云敢達矣敎以以從一品中更爲差出
정조 24년 · 강
命文衡令政院過歲後稟旨擧行
정조 24년 · 목
領府事李秉模啓言實錄總裁之任辭不獲命將爲會同矣大提學見無時任文衡請令政院過歲後稟旨擧行從之
정조 24년 · 강
命故參判金龜柱復官
정조 24년 · 목
領議政沈煥之啓言故參判金龜柱壬辰一疏所以討某年干犯之逆而衛宗社之方危扶倫紀之將墜矣臣嘗侍先大王仰聆聖敎蓋已洞察其本心而向値權奸用事終至南荒瘐死是固淸議之所共憐者也特復其官賜祭於鰲興國舅諭以題面如新十載冤枉伸雪無餘實合褒忠矣予詢大臣領府事李秉模啓言故宰臣秉執之大義素爲士類所推詡雖被權奸之構陷以我先大王之明豈有遺燭乎嘗論某年義理仍敎曰衛社之功向國之忠其惟南村戚臣乎其時大臣同爲承聆而但未及頒示於絲綸而已矣左議政李時秀啓言曾於筵席以扶士類嚴懲討有承聆聖敎者故知其爲向國之戚臣方當破凶黨明義理之日首相所奏如此臣豈有他見乎右議政徐龍輔啓言臣自丙申處分之後出入近密略知顚末今於諸大臣所奏無容他見矣從之
정조 24년 · 강
命故儒生韓鍮褒贈
정조 24년 · 목
領議政沈煥之啓言故儒生韓鍮泹臂討逆至死靡悔雖古之烈士何以過也臣昔在先王朝以褒贈錄後之意仰陳則下詢于僚相以當贈亞憲爲對而蒙允矣伊時擧條雖未頒下當此討賊闡義之際實合考出政院日記分付該曹擧行矣予詢大臣領府事李秉模啓言僚相褒贈之奏在於宮筵入侍而先大王俯詢合贈之職故臣以亞憲爲對仍爲允下在今道理頒下擧行恐不可已矣左議政李時秀啓言先朝所已允許固當卽爲頒下擧行矣右議政徐龍輔啓言在今擧行不過擧條之啓下而已矣從之
정조 24년 · 강
大王大妃殿命今日筵說頒布朝紙
정조 24년 · 강
罷默陰城縣監李允膺鎭岑縣監李持淳楊口縣監金應一
정조 24년 · 목
允膺持淳應一竝以身病呈狀乞遞吏曹啓請改差也
정조 24년 · 강
遞執義高宅謙掌令姜文會閔慶世持平安廷善司諫朴瑞源獻納金孝秀正言李象謙承旨鄭尙愚
정조 24년 · 목
因臺諫違牌敎以遞差今日政差出又因尙愚違牌敎以許遞今日政差出
정조 24년 · 강
大王大妃殿命疏啓中所論人竝施竄配之典
정조 24년 · 목
大王大妃殿敎曰近日章奏間所論諸人旣出於事發之初則可知其爲凶徒中尤甚者亦可見其論之出於公憤予爲先王未卒之志事宗社世道扶持之道旣有此擧措則豈可拂公議而持難於其間乎諸上疏啓辭中所論人竝施竄配之典可也
정조 24년 · 강
有政吏曹判書尹行恁兵曹判書李祖源進
정조 24년 · 목
以李義鳳爲大司諫任厚常爲正言宋煥箕爲知敦寧權玭爲郭山郡守金熙華爲陰城縣監李英章爲鎭岑縣監李英裕爲楊口縣監趙尙鎭爲謝恩使韓興裕爲執義李龜雲爲司諫李安默洪光一爲掌令李重蓮爲持平李東冕爲獻納嚴思彦爲正言李象謙爲副修撰韓用鐸爲同敦寧林漢浩爲承旨金會淵安廷善爲校理吳翰源爲副修撰
정조 24년 · 목
左捕將李儒敬以泰陵獻官出去也
정조 24년 · 강
勘放時囚崔祥岳等
정조 24년 · 목
義禁府啓言時囚崔祥岳照律罪笞四十收贖付過還職請放送又啓言時囚李良會照律罪笞五十收贖解見任別敍請放送竝允之又啓言時囚鄭述仁照律罪杖一百收贖告身盡行追奪請放送允之敎以如有功儀各減一等又啓言時囚洪達三觀其所供與繡啓相反不可遞然照勘令道臣覈聞後請稟處允之
정조 24년 · 강
金吾以諸罪人押送配所啓
정조 24년 · 목
金履載康津縣古今島安置金履喬明川府申耆興陽縣李濟萬光陽縣朴聖泰泗川縣徐有聞渭原郡定配押送
정조 24년 · 강
秋曹以趙元範嚴杖一百放送啓
정조 24년 · 목
中部元戶四千五百二十四戶人口男女竝二萬四千八十八口男一萬一千七百四十三口女一萬二千三百四十五口東部元戶七千六百七十七戶人口男女竝二萬九千六百九十八口男一萬六千二百四十一口女一萬三千四百五十七口西部元戶一萬六千六百九十一戶人口男女竝六萬九千二百九十二口男三萬四千五百五十四口女三萬四千七百三十八口南部元戶一萬四百十五戶人口男女竝四萬五千八百八十一口男二萬二千八百六十七口女二萬三千十四口北部元戶五千七百九十八戶人口男女竝二萬四千八百六口男一萬三千三百七十口女一萬一千四百三十六口五部都元戶四萬五千一百五戶人口男女竝十九萬三千七百六十五口男九萬八千七百七十五口女九萬四千九百九十口京畿元戶十六萬二千二百十六戶人口男女竝六十六萬一千六百三十八口男三十四萬三百二十九口女三十二萬一千三百九口黃海道元戶十三萬六千三百七十二戶人口男女竝五十七萬八千口男三十一萬九百八十一口女二十六萬七千十九口全羅道元戶三十一萬九千二百七十五戶人口男女竝一百二十三萬一千三百五口男五十八萬八千七百八十八口女六十四萬二千五百十七口慶尙道元戶三十五萬八千九百八十二戶人口男女竝一百五十九萬七百八十八口男七十三萬二千三百七十六口女八十五萬八千四百十二口忠淸道元戶二十二萬一千五百二十三戶人口男女竝八十六萬八千四百六十七口男四十三萬九百五十七口女四十三萬七千五百十口江原道元戶八萬八百五十一戶人口男女竝三十二萬八千一百三十七口男十六萬五千八百二十口女十六萬二千三百十七口平安道元戶二十九萬九千四百五十六戶人口男女竝一百二十七萬五千八百三十六口男六十三萬五千六百四十二口女六十四萬一百九十四口咸鏡道元戶十二萬一千六百三十戶人口男女竝六十八萬八千二百九十五口男三十四萬四百九十三口女三十四萬七千八百二口八道都元戶一百七十萬三百五戶人口男女竝七百二十二萬二千四百六十六口男三百五十四萬五千三百八十六口女三百六十七萬七千八十口五部及八道都元戶一百七十四萬五千四百十戶人口男女竝七百四十一萬六千二百三十一口男三百六十四萬四千一百六十一口女三百七十七萬二千七十口
정조 24년 · 강
遣承旨詣宗廟永寧殿景慕宮奉審摘奸
정조 24년 · 강
惠慶宮進服二錢重粟米飮命自今日一貼式限三貼煎入榻敎也
정조 24년 · 강
行藥院入診于誠正閣仍召見領議政沈煥之都提調李秉模提調金副提調閔台祖淳爀
정조 24년 · 목
請診也○予命醫官診候置之○予曰總裁官則領府事爲之也秉模曰總裁之職爲任甚重臣何敢承當況旣有時任大臣則尤何敢冒膺乎煥之曰聖敎誠至當臣則非但凡百之空疏神精銷耗實無以擔當照檢矣予曰領相則多事領府爲之好矣秉模曰聖敎諄複不敢更瀆於前席從當申暴衷懇矣
정조 24년 · 강
命兩賢傳心錄分付芸館卽爲開印
정조 24년 · 목
領議政沈煥之啓言兩賢傳心錄惟我先大王灼見先正臣學問淵源實出考亭有此合編之盛擧矣第原編尙未刊布分付芸館卽爲開印以備召對進請之冊子似好矣從之
정조 24년 · 강
命副提學南公轍申飭行公館錄擧行
정조 24년 · 목
領議政沈煥之啓言經筵法講待日候溫和將奉遵列聖朝徽規備儀臨座矣玉堂輪番近或闕員云副提學南公轍申飭行公請館錄仍爲擧行從之
정조 24년 · 강
命大司成今日政差出陞補限內爲之
정조 24년 · 목
敎曰副提學兼帶大司成許遞館錄卽爲擧行又敎曰政官牌招開政又敎曰大司成今日政差出陞補限內爲之
정조 24년 · 강
飭四學敎授學製設行
정조 24년 · 목
領議政沈煥之啓言陞補限內設行有敎矣四學敎授一體申飭當年學製請俾卽設行從之
정조 24년 · 강
飭副提學南公轍斯速擧行
정조 24년 · 목
因公轍違牌敎以更爲牌招違牌勿捧傳旨各別申飭擧行又因違牌敎以各別催促斯速入來擧行
정조 24년 · 강
判下兵曹初六日影幀祇送時環衛軍兵磨鍊草記
정조 24년 · 목
因該曹草記敎以以內外各營入直軍磨鍊
정조 24년 · 강
遞副應敎申絢校理金熙周副修撰尹命烈
정조 24년 · 목
敎曰差祭及未肅拜玉堂許遞
정조 24년 · 강
遞內閣提學金載瓚承旨尹光普李敬五張至冕
정조 24년 · 목
敎曰御眞奉詣時閣臣不可不備員而一提學有實病云許遞與未差之代今日政差出直閣待敎則前望單子入之○敎曰左承旨右副承旨同副承旨許遞今日政差出
정조 24년 · 강
以李存秀爲待敎前望也
정조 24년 · 목
以朴宗輔朴吉源吳泰賢嚴耆爲承旨鄭大容爲大司成鄭尙愚李魯春新通柳㶊玄爲舒川郡守李潤春爲全羅兵使再政以李晩秀金祖淳爲內閣提學尹行恁南公轍爲直提學○實錄總裁官領府事李秉模知實錄事洪良浩金載瓚李祖源李晩秀金祖淳韓用龜趙鎭寬丁範祖權裕李義弼李書九同知實錄事尹行恁鄭大容南公轍李翊模實錄編修官金銑鄭來百閔師宣申絢尹益烈趙萬元金熙周李寅采金啓濂實錄修撰官金近淳實錄記注官閔耆顯李垿尹命烈金熙華金會淵李基憲安廷善李重蓮李東萬實錄記事官李象謙李存秀竝單付
정조 24년 · 강
以趙尙鎭金箕性爲都總管尹行恁爲副總管
정조 24년 · 목
敎曰總管中時帶詞訟人許遞前望單子入之又敎曰差祭及未肅拜總管許遞前望單子入之
정조 24년 · 강
備局以平海郡守權晙疏辭覆啓
정조 24년 · 목
備邊司啓言平海郡守權晙上疏批旨有令廟堂稟處之命矣取見其疏本則川反永頉事當年旣入災頉則自明年當隨起出稅不可輕許永頉嚴飭該邑使之着意勸耕俾有實效浦項穀取用事泛舟移粟有非容易議到之事爲一邑之接濟劃他道之穀物尤無可據之例令道臣從便拮據俾無種糧告乏之歎戶籍退限事堤堰修築事依所請許施而調丁赴役至及他道實爲擾民之慮自本道就其隣近邑軍丁量宜虛赴事分付而平海如此蔚珍可知隣比之間豈可一爲一否穀物區劃戶籍退限及堤堰修築等事一依平海例擧行之意江原監司處請一體分付允之
정조 24년 · 강
命時囚金世徵等刑推沈象奎分揀
정조 24년 · 목
義禁府啓言忠翊將金世徵原情泛稱遲晩請刑推得情又啓言中官韓聖揆李得完張漢明等原情泛稱遲晩刑推得情竝敎以除刑推得情○因吏曹參議沈象奎待命捧供草記敎以分揀
정조 24년 · 강
行宗廟永寧殿景慕宮告由祭
정조 24년 · 강
詣孝元殿行告由祭
정조 24년 · 목
具衰取杖出齋殿詣板位俯伏哭止哭行四拜禮陞詣神位前三上香獻盞大祝尹益烈讀告由祝文訖降復位亞獻官領府事李秉模行亞獻禮終獻官領議政沈煥之行終獻禮竝如儀訖俯伏哭止哭行望燎禮畢還齋殿
정조 24년 · 강
御仁政殿行頒敎
정조 24년 · 목
具布裹翼善冠布袍布裹烏犀帶乘輿出協陽門至延英門外降輿步過仍乘輿由仁政門詣仁政殿降輿陞座宗親文武百官行禮如儀訖宣敎官朴宗京宣讀頒敎文○敎曰晝茶禮當親行該房知悉○降座乘輿出仁政門至延英門降輿入齋殿○頒敎文曰喬山之弓劍永閟抱至慟於嚴廬法庭之絲綸肇頒秩宗祀於太室贊我先義格汝多方雖在亮陰之時厥有代言之例恭惟我正宗文成武烈聖仁莊孝大王師道在上心法執中溫良恭儉得之惟聖性者剛健純粹精也爲君嵬乎別嫌明微有初元不貳本之諭開來繼往任斯文大一統之權通天下之志定天下之業斷天下之疑體道如堯舜禹湯文武合萬世之心傳萬世之語演萬世之理修辭如詩書易禮春秋居之安則資之深江河若決仁之精而義之熟天地同流博厚悠久之化成敍秩命討之備具造化則竗合於太極譬之若明月萬川尺度則一準於考亭約以爲紫陽百選學問思辨履之也篤守之也堅緝熙光明言而有敎動而有法在宗廟朝廷則必敬在燕涓蠖濩則必愼壹是嚴工親宦官宮妾之時少親賢士大夫之時多尙云疏節鳶飛魚躍所存者神雲行雨施不言而喩倬彼昭漢煥乎其有文章斂却神功寂然若無聲臭徛歟明義一部展也垂法千秋噫醞釀有浮辛壬行誅討以溯戊巳燁如風生而雷厲鈇鉞下於靑冥邈焉山高而水淸龍蛇化爲赤子至于末命揭若彝常夏鼎之列象昭森不逢不若魯史之斷例微婉莫重莫嚴熙運啓千五百年至治撫二十四載銀籀成而聖諭渙天人皆歸金縢啓而睿徽揚鬼神亦泣對越上帝怳寢門之三朝綏我下民宛皆庭之千里鴻號偉績史不勝書日表天光圖不盡意陶甄受範坱圠無垠漢祠舂陵竢聖人而不惑周遷灤水占邦命之維新肅齋令以承祭祀順親心以事殿宮爲政莫先於孝端士趨而闢詖淫淑人志而靖風俗大德必得其名仁聲令聞之所宣太和元氣之所瀜君臣父子夫婦長幼之序皆循其宜句萌肖蝡蜚潛動植之倫各得其所何必肉刑封建然後有三代之風始知統宗會元所以當一治之運嗟皇穹之不弔奄眞遊之莫攀前寧人圖功攸修御黼座而泫目予小子未堪多難睠綴衣而摧心名山無檢玉之篇愴想淵衷之謙抑淸廟有載絃之頌孰摹聖德之光輝際茲徵士之言率乃先正所訓大中至正之體歷歷指陳百世不祧之儀斷斷血懇仍將西京之懿典仰請東朝之聖裁玉音誕宣於簾帷縟禮克擧於廟室丕承十二聖巍烈之德之純庸闡億萬年閎休以享以祀顧寡躬終天靡逮之慟曷云暫伸念烝庶沒世弗忘之思尙亦少慰有虞氏稱文祖藝祖匹美先王粵殷家尊中宗高宗取法今日茲於本年十二月初三日以正宗大王尊爲世室事親告于孝元殿又遣大臣告于宗廟永寧殿景慕宮旣上下之虔告式中外之播修是月是辰忍說同德之會如疑如慕倍切孚號之時於此乎於彼乎孔邇陟降盡善矣盡美矣允叶情文日月光臨若爲愀如見之感雷雨作解宜推咸與新之恩雜犯死罪以下竝宥於戱若生子罔不在厥初想前烈而增惕受多福終有辭永世奉成憲而交須故茲敎示想宜知悉弘文提學尹行恁製進
정조 24년 · 강
詣孝元殿行晝茶禮
정조 24년 · 강
大王大妃殿命故領相徐命善故奉朝賀金鍾秀家遣承旨致祭
정조 24년 · 목
大王大妃殿敎曰今逢此日回憶昔年愴慟之懷何可形喩況當義理漸晦之時不可無仰體昔日之擧故領相徐命善故奉朝賀金鍾秀家當遣承旨致祭祭文令閣臣代撰
정조 24년 · 강
命通禮拿處司鑰汰去
정조 24년 · 목
承旨朴宗輔啓言延英門外降輿節次前導通禮不爲啓請事甚未安推考警責不卽擧行之排設司鑰請令攸司科治敎以通禮事過後拿處司鑰汰去
정조 24년 · 강
以鄭觀采爲副總管前望也
정조 24년 · 강
命違牌玉堂以前牌催促
정조 24년 · 목
因玉堂違牌啓辭敎以何敢無端違牌以致經夜酬應乎傳旨勿施仍以前牌催促違牌勿爲呼望
정조 24년 · 강
遞副校理閔命爀副修撰閔耆顯
정조 24년 · 목
因命爀耆顯違牌啓辭敎以許遞使之會圈
정조 24년 · 강
行館錄副提學南公轍應敎金銑校理韓興裕副校理洪受浩修撰尹益烈李鼎秉
정조 24년 · 목
五點朴命燮李寅采張錫胤申漵李東冕安廷善宋知濂任厚常申龜朝柳台佐李象謙李敬參李基憲金啓濂金會淵
정조 24년 · 강
領府事李秉模領議政沈煥之以下施賞有差
정조 24년 · 목
敎曰先大王定世室告由親行時亞獻官領府事李秉模終獻官領議政沈煥之各半熟馬一匹賜給贊禮禮曹參判金履翼執禮應敎金銑殿司參奉朴齊一李惟命執尊副校理洪受浩各兒馬一匹賜給大祝修撰尹益烈加資齋祝以下諸執事各加一資資窮者代加頒赦時禮房承旨吳泰賢加資左通禮鄭來百右通禮閔師宣宣敎官奉常正朴宗京各半熟馬一匹賜給階上階下典儀及東西唱引儀竝相當職除授其中金東覽旣有昔日加資五衛將作窠調用○敎曰長番內官康壽甲李永世百官加親授
정조 24년 · 목
因政院啓稟敎以依例書入
정조 24년 · 강
以申大顯爲舟師大將
정조 24년 · 강
分揀通禮鄭來百
정조 24년 · 강
命德積鎭漂人從其願旱路護送
정조 24년 · 목
備邊司啓言卽見京畿監司徐鼎修水使柳文植狀啓則以爲德積鎭漂到登州府榮城縣漂人六名使京譯官問情則渠輩畏㤼水路從陸願歸水陸間回送一款請令廟堂稟旨分付矣今此漂人依其願旱路還歸而朝夕供饋沿路刷馬各別申飭令道帥臣上送京城自京城領付灣府以爲護送北京而亦令槐院撰咨使譯官齎傳于鳳城請轉致北京允之敎以自其處直送松都以爲次次領往之地
정조 24년 · 강
初六日御眞移奉華城時命右承旨進去仍詣
정조 24년 · 강
護軍尹行恁陳疏請華城回路歷省先壠賜批許之施綾城尉具敏和隱卒之典
정조 24년 · 목
敎曰今見逝單不勝愴衋綾城尉家禮葬依例擧行致弔致祭亦爲擧行祿俸限三年輸送其子待闋服調用
정조 24년 · 목
敎曰奏御文字何等至重而此疏職銜多違格行護軍尹行恁從重推考捧納承旨亦爲從重推考
정조 24년 · 강
召見左議政以下于誠正閣左議政李時秀繕工提調趙鎭寬禮曹判書韓用龜
정조 24년 · 목
健陵神門修改後入來也○予曰無事往來乎時秀曰好爲往來矣予曰工役果順成耶時秀曰工役則善成而始於辰時畢於午時時急處則皆已告完而石役稍緩處當待開春更爲修改陵上塗灰處更加塗潤矣
정조 24년 · 강
華城行宮告安祭及臘享香祝命同爲陪進陪從大臣以下行禮
정조 24년 · 목
左議政李時秀啓言先大王御眞移奉於華城行宮日告安祭及臘享獻官大祝皆以本府留守及判官差出矣受香節次多有相値告安祭大祝以今番出納大祝二人中塡差受香而臘享香祝同爲陪進似好矣又啓言告安祭時陪從大臣閣臣承史禮堂侍衛俱於祭官班後成班行禮實合情禮矣竝從之
정조 24년 · 목
備邊司啓言今日宗廟臘享大祭受誓戒時終獻官預差行護軍尹行元謂有身病不爲進參施以罷職之典初不審愼塡差之吏曹當該堂上請重推允之
정조 24년 · 강
遞都承旨閔台爀以南公轍代之
정조 24년 · 강
安春君烿疏陳病狀乞遞社稷臘享獻官批令該曹付標
정조 24년 · 강
命五衛將金洪運等勘處闕直軍士嚴治
정조 24년 · 목
總府啓言去夜四更北所巡更軍點考則一名闕直云當該五衛將金洪運部將柳英漢令該府勘處闕直軍士亦令該曹請照法嚴繩允之
정조 24년 · 강
以李光益爲副總管前望也
정조 24년 · 강
命綾城尉喪禮葬令戶惠廳代送
정조 24년 · 목
戶曹以卒綾城尉具敏和喪禮葬主家以遺言不受啓敎以令戶惠廳代送
정조 24년 · 강
命時囚罪人韓聖揆保放
정조 24년 · 강
先大王影幀奉詣于華城行宮
정조 24년 · 목
辰時閣臣金祖淳尹行恁等詣宙合樓敬奉御眞樻安於輿由拱辰門出永肅門移安於輦進發如儀
정조 24년 · 강
詣敦化門外祇迎
정조 24년 · 목
具布裹翼善冠布袍布裹烏犀帶乘輿出協陽門至延英門前降輿步過乘輿由肅章門出敦化門外入幕次○予曰閣臣陪從者誰某誰某乎承旨南公轍曰二提學一直提學陪從矣予曰金近淳則何不爲陪從乎公轍曰有實病未得陪從矣予曰令沈衆奎陪從也御眞輦至出幕次詣板位祇迎如儀訖乘輿入敦化門還內
정조 24년 · 강
改差長陵參奉徐有齡
정조 24년 · 목
有齡有身病禮曹啓請改差也
정조 24년 · 강
以申惠淵爲長陵參奉口傳也
정조 24년 · 강
戶惠廳以綾城尉喪禮葬代送啓
정조 24년 · 목
戶曹啓言錢三百兩木一同布一同磨鍊輸送而此是禮葬代送則別致賻請勿施允之○宣惠廳以米五十石太五十石輸送啓
정조 24년 · 강
先大王影幀奉安于維與宅行奉安祭
정조 24년 · 목
御眞樻奉安於維與宅榻上閣臣金祖淳尹行恁等開封展奉行奉安祭如儀訖卷奉如儀
정조 24년 · 강
命漂流海尺姑未還泊之類連爲搜訪卽報
정조 24년 · 목
咸鏡監司李秉鼎以列邑漂流海尺生還馳啓敎以漂流海尺之生還者至於一百六十六名聞甚奇幸姑未還泊之類別加嚴飭列邑連爲搜訪卽報之意令廟堂措辭行會
정조 24년 · 목
以漢城府民家失火人物致死單子敎以令該廳恤典題給後草記○賑恤廳草記南部倭館洞契失火二戶各米五斗錢一兩空石十立致死一人錢二兩布一疋恤典依例分給
정조 24년 · 강
拿處吏曹參判曺允大承旨嚴耆
정조 24년 · 목
政院啓言莫重獻官單子有此誤書臣之矇然捧入不勝惶悚當該堂上所當重勘而本院請推之外無他罰何以爲之敎以拿處爾亦拿處
정조 24년 · 강
孝元殿臘享大祭命當親行該房知悉
정조 24년 · 강
遞承旨吳泰賢朴宗輔
정조 24년 · 목
因泰賢違牌敎以與在外承旨許遞
정조 24년 · 목
以鄭尙愚徐有聞金近淳爲承旨閔命爀爲副應敎申絢爲謝恩書狀官
정조 24년 · 강
遞承旨鄭尙愚以韓用鐸代之
정조 24년 · 목
因尙愚違牌敎以許遞前望單子入之待下批牌招
정조 24년 · 강
分揀曺允大嚴耆
정조 24년 · 목
因囚單子竝敎以分揀放送
정조 24년 · 강
命遣吏卽摘奸諸執事淸齋
정조 24년 · 목
社稷宗廟永禧殿景慕宮臘享在再明日也
정조 24년 · 강
遞承旨金近淳朴吉源以李光益崔獻重代之尋遞光益以鄭尙愚代之
정조 24년 · 목
因近淳吉源違牌敎以竝許遞前望單子入之待下批牌招察任又敎曰在外承旨許遞前望單子入之待下批牌招察任